google/wiki40b huggingface dataset:
דאג מקדרמוט

ראשית חייו

מקדרמוט גדל בעיר אמס שבאיווה ובנערותו למד בתיכון בעיר. הוא שיחק במדי קבוצת הכדורסל של בית הספר, לצידו של האריסון בארנס. בעונת הג'וניור, על אף שלא עלה בחמישייה של קבוצתו, רשם מקדרמוט ממוצעים של 16.8 נקודות ו-7.3 ריבאונדים וסייע לקבוצת הכדורסל של בית הספר לזכות באליפות התיכונים של מדינת איווה עם מאזן של 26 ניצחונות ללא הפסד. בעונת הסניור המשיך מקדרמוט להציג יכולת גבוה, תרם 20.1 נקודות ו-7.8 ריבאונדים, וסייע לקבוצתו לזכות באליפות המדינה ללא הפסד בפעם השנייה ברציפות, כולל 21 נקודות במשחק הגמר מול תיכון סאות'איסט פולק, בו ניצחה אמס בתוצאה 47-37.

קריירת מכללות

לאחר סיום לימודיו התיכוניים ניסה מקדרמוט לקבל מלגת ספורטאי בקבוצת הכדורסל של אוניברסיטת המדינה של איווה אותה אימן אביו, אולם לא התקבל משום שאביו לא האמין כי הוא טוב מספיק על מנת לשחק במדי הקבוצה. מקדרמוט סיכם בתחילה עם אוניברסיטת צפון איווה כי ישחק במדיה, אולם כשאביו עבר לאמן את אוניברסיטת קרייטון, ששיחקה בחטיבת עמק מיזורי של ליגת המכללות (המכונה MVC), הוא החליט ללכת בעקבות אביו.
כבר בעונתו הראשונה בקרייטון היה מקדמורט לשחקן משמעותי בקבוצה כשהיה לקלעי המצטיין של קבוצתו עם 14.9 נקודות למשחק. 581 הנקודות שקלע לאורך העונה היו לשיא הנקודות לפרשמן בהיסטוריה של החטיבה, וזיכו אותו בתואר הפרשמן המצטיין, ולשחקן השנה הראשונה הראשון שנבחר לחמישייה המצטיינת של החטיבה מאז קליאו ליטלטון בשנת 1952. 
בעונתו השנייה באוניברסיטה המשיך מקדרמוט להראות דומיננטיות רבה במדי קרייטון. הוא קלע 22.9 נקודות למשחק, שלישי בליגת המכללות כולה, והיה לשחקן הראשון בהיסטוריה של החטיבה שנבחר לשחקן המצטיין בה כבר בעונה הסופומור. הוא הוביל את קבוצתו לאליפות החטיבה, ונבחר לשחקן המצטיין גם של טורניר האליפות ובסיום העונה נבחר לחמישיית העונה במכללות. בעונתו השלישית בקרייטון, קבע מקדרמוט את שיא האוניברסיטה לנקודות בעונה (834, אותו שבר בעונה שלאחר מכן), ואת שיא הנקודות בקריירה. הוא הוביל את קבוצתו פעם נוספת לאליפות החטיבה, ונבחר לשחקן המצטיין הן בעונה הסדירה והן בטורניר האליפות.

שיקגו בולס

לאחר ארבע שנים בליגת המכללות עמד מקדרמוט לבחירה בדראפט ה-NBA. הוא נבחר בבחירה ה-11 על ידי דנוור נאגטס שהעבירה אותו מיד בטרייד לשיקגו בולס לצידו של אנתוני ראנדולף בתמורה לשתי בחירות בסיבוב הראשון של אותו הדראפט, ובחירה עתידית בסיבוב השני של 2015.

אוקלהומה סיטי ת'אנדר

בפברואר 2017, לאחר כשנתיים וחצי בשיקגו, נשלח יחד עם טאג' גיבסון בטרייד לאוקלהומה סיטי ת'אנדר, בתמורה לאנתוני מורו, קמרון פיין וג'ופרי לוברן.

ניו יורק ניקס

לקראת עונת 2017/2018 הועבר בטרייד לניו יורק ניקס, יחד עם אנס קאנטר, בתמורה לכרמלו אנתוני.

דאלאס מאבריקס

לאחר 55 משחקים עם הניקס הועבר מקדרמוט לדאלאס מאבריקס, בטרייד משולש שכלל גם את דנוור נאגטס.

אינדיאנה פייסרס

לקראת עונת 2018/2019 חתם על חוזה ל-3 עונות באינדיאנה פייסרס, עבור כ-22 מיליון דולר.
קור דה בלט

בבלט, קוֹר דֶה בָּלֵט (בצרפתית: Corps de ballet – גוף הבלט, נהגה: "קור דֶה בָּאלֶה") הוא קבוצת הרקדנים שאינם סולנים. רקדנים אלו הם החלק הקבוע בלהקות הבלט ומשמשים בדרך כלל רקע לרקדנים הראשיים. ה'קור דה בלט' עובדים כאחד, בתנועות תואמות ובמיקומים ביחסים זהים על הבמה.
הרקדן המוביל ב'קור דה בלט' ייחשב כ"קוריפה" (Coryphée). ישנן יצירות שבהן ה'קור דה בלט' ירקדו ריקוד המוגדר רק להם, לדוגמה, 'ריקוד פתיתי השלג' ו'ולס הפרחים' בבלט "מפצח האגוזים".
ג'רמנווינגס

תולדות החברה

החברה נוסדה בשנת 1997 והחלה את טיסותיה בשנת 2002. החברה שייכת לחברת התעופה הגרמנית יורווינגס, שהיא חברת בת של לופטהנזה.
החברה מוזגה ליורווינגס ב-2016.
היפאטיה

היפאטיה בתרבות

במאה ה-18 - 19 נחשב מותה של היפאטיה כמסמל את סוף תקופת הזוהר של המתמטיקה, הפילוסופיה והמדע היווני.
דמותה, ומותה הטראגי, שבו את דמיונם של היסטוריונים וסופרים מן העולם העתיק ועד לימינו. במיוחד נעשה שימוש בסיפור כדי לתקוף את הכנסייה הנוצרית. במאה ה-18 כתב הוגה-הדיעות האירי, ג'ון טולנד, מאמר התקפה חריף כנגד הכנסייה הקתולית, המתבסס כולו על סיפור רציחתה של היפאטיה.
צ'ארלס קינגסלי האנגלי חיבר בשנת 1853 ביוגרפיה בשם "היפאטיה", המספרת את תולדות חייה.
על פי טענתו (נטולת הסימוכין) של סופר המדע הפופולרי קארל סייגן, היפאטיה הייתה הספרנית הראשית האחרונה של הספרייה הגדולה באלכסנדריה.
ההיסטוריון המיצרי יוסוף זיידאן פרסם ב 2008 ספר בשם "עזאזל" (Azazīl), שבו הוא מתאר את הסכסוכים הדתיים של התקופה. חלק נכבד מן הספר מוקדש לסיפורה של היפאטיה. הספר הותקף על ידי חוגים נוצריים. בשנת 2009 יצא לאקרנים הסרט אגורא שמספר בחירות יצירתית את סיפורה (בכיכובה של רייצ'ל וייס).
על שמה קרוי כתב העת הפמיניסטי היפאטיה שנוסד בשנות ה-80 של המאה ה-20.
האסטרואיד 238 Hypatia  נקרא על שמה.
מסילת הברזל קארס-אחלכלכי-טביליסי-באקו

המסילה

בסך הכל מתוכננות לבניה 98 ק"מ של מסילה חדשה שתעבור מקארס לאחלכלכי מתוכם 68 ק"מ יעברו בשטח טורקיה ו-30 ק"מ יעברו בשטח גאורגיה. בנוסף יחודשו הקווים הקיימים בין אחלכלכי לטביליסי ובין טביליסי לבאקו, השייכים לרכבת גאורגיה, ויעברו מודרניזציה.
קו מסילת הברזל החדש מיועד לספק מסלול נסיעה אלטרנטיבי לקו הקיים, קו מסילת הברזל קארס-גויומרי-אחלכלכי, שיצא מכלל שימוש כבר בשנת 1993, כאשר טורקיה סגרה את גבולה עם ארמניה כתמיכה לאזרבייג'ן בסכסוך שלהם על נגורנו קרבאך שהביא למלחמת נגורנו קרבאך בין הארמנים והאזרים דוברי הטורקית. בינואר 2005, נחתם הסכם רב צדדי בין טורקיה, גאורגיה ואזרבייג'ן המסדיר את אופן ולוח הזמנים של המסילה. אולם האיחוד האירופי וארצות הברית הצהירו כי לא יתמכו ולא יסייעו בקידום תהליך בניית המסילה.
על פי ההסכם תממן אזרבייג'ן את תוואי המסילה שעובר בגאורגיה בהלוואה של 220 מיליון דולר למשך 25 שנה בריבית שנתית של 1% בלבד. הסכם ההלוואה המטפל בעניין כבר נחתם בין אזרבייג'ן לחברה הממשלתית הגאורגית "מראבא-קארסי ראילרואד אל.אל.סי". בספטמבר 2007, העבירה קרן הנפט הממלכתית של אזרבייג'ן את 50 מיליון דולר הראשונים של ההלוואה.
ב-21 בנובמבר 2007, פתחו באופן רשמי נשיא אזרבייג'ן אילהם אלייב, נשיא גאורגיה מיכאיל סאקשווילי ונשיא טורקיה עבדוללה גול את העבודות על מסילת הברזל בטקס הנחת אבן הפינה בכפר מראבא שבדרום גאורגיה, ופסי הרכבת הראשונים הונחו במרץ-אפריל 2008.
תקשורת שיווקית

תקשורת שיווקית (MARCOM - Marketing Communications) היא תקשורת תומכת-מכירות, המסייעת להשגת המטרות העסקיות של הארגון.
היא כוללת את כל סוגי אמצעי התקשורת בהם ניתן להשתמש כדי להעביר מסרים לקהל היעד, החל משילוט, ביגוד או מחזיקי מפתחות נושאי לוגו, דרך חומר מודפס, מצגות או וידאו, ועד הפקת תערוכות ואירועים אחרים ללקוחות.
תקשורת שיווקית נחלקת לחמישה מרכיבים: פרסום, קידום מכירות, יחסי ציבור, שיווק ישיר ומכירה אישית.
בהגדרתה הרחבה ביותר, תקשורת שיווקית היא כל דבר שמסוגל לשאת לוגו ו/או להעביר מסר משפיע חיובי אל קהל המטרה. תאורטית, הגדרה זו צריכה לחול על כל ערוצי השיווק, כולל סוכנים, חנויות וכדומה. בפועל, כל חברה קובעת לעצמה את גבולות התקשורת השיווקית בהתאם להבנתה ולצרכיה, כולל חלוקתה של עבודת ה-MARCOM בינה לבין ספקים חיצוניים, ו/או בין פונקציות המטה לבין השטח. חשוב שהמסר העובר דרך מרכיבי התקשורת יהיה אחיד ומתואם, על אף שמדובר במרכיבים שונים בעלי מאפייני תקשורת שונים.
מכיוון שמטרות עסקיות משתנות בדרך כלל על-פי קהלי מטרה, מוצרים, שפות, תרבויות וכו', תקשורת שיווקית טובה חייבת להיות גמישה אך בו בזמן גם קשוחה. גמישה - להתאמות מקומיות, אולם קשוחה - בתוך סטנדרטים ברורים ובדיוק באותה "הופעה" ("Look & Feel") בכל המקומות ובכל סוגי המדיה. אחידות זו תורמת משמעותית גם ליצירת מיתוג (Branding) תוך חיסכון באמצעים תדמיתיים. כמו כן, כל ארגון מחליט מהו התקציב המופנה לתקשורת השיווקית ומה החלוקה התקציבית בין מרכיבי התקשורת.
תקשורת שיווקית תדמיתית עושה בדרך כלל שימוש באמצעים אסטרטגיים כמו פרסום, יחסי ציבור, קידום מכירות ומכירה אישית. כדי להשיג מטרות ממוקדות, עדיפים בדרך כלל אמצעים טקטיים כמו טלמרקטינג, דיוור ישיר, סמינרים, תערוכות והדגמות, שמופעלים כלפי קבוצות מאוד מוגדרות איתן ניתן להחזיק קשר גם בהמשך ("Follow Up"), בין היתר על מנת למדוד באופן ברור את תוצאות המאמץ השיווקי.
תקשורת שיווקית אופטימלית חייבת לשלב אמצעים ולשאוף ליצירת תגובה או דו-שיח. אחרת, בהגדרה, אין זו תקשורת (Communications) אלא אמירה (Promotion) חד-כיוונית.
במקרים רבים והולכים כוללת התקשורת השיווקית גם מרכיבים של תקשורת פנים-ארגונית, בעיקר כדי לייצר הבנה ושיתוף פעולה טוב יותר סביב מטרות עסקיות ושיווקיות אבל בתחומים רחוקים מעט יותר כמו התקשורת הדרושה לגיוס עובדים חדשים או לשימור הקיימים.

תקשורת שיווקית משולבת

תקשורת שיווקית משולבת משקפת גישה שיווקית מודרנית המסנכרנת בין אמצעי התקשורת השונים על מנת להעביר מסר אחיד לקהל המטרה. בניגוד לגישה הישנה והמסורתית שעושה שימוש בכלים תקשורתיים אחדים על מנת להעביר את המסר, באמצעות גישה שיווקית משולבת, ניתן למצות את מירב הפוטנציאל מכל כלי תקשורת בפני עצמו וביחד עם שאר הכלים התקשורתיים כמו יחסי ציבור, פרסום, קידום מכירות, שיווק ישיר, תקשורת פנים ארגונית, עיצוב אריזות ושיווק דיגיטלי. זאת על מנת להעביר מסר אחיד, עוצמתי וחזק.
קלף אספנות

קלף אספנות הוא קלף קטן, העשוי בדרך כלל מנייר עבה או קרטון חלק, ועליו מודפסת דמות של אדם מסוים, תמונת מקום, או חפץ (דמיוני או אמיתי) ותאור קצר של התמונה לצד מידע נוסף. קיים מגוון גדול של קלפי אספנות, באופי הגרפי של התמונה, תוכן הקלף ונושאו, ואף החומר ממנו הוא עשוי.
הנושא העיקרי של קלפי אספנות הוא ספורט, וקלפי אספנות ועליהם תמונות שחקני בייסבול ידועים במיוחד. קיימים אף קלפי אספנות בנושאים אחרים, בהם: דמויות מצוירות, דמויות קומיקס, סדרות טלוויזיה, או שחקני קולנוע.
בדומה לקלפי משחק, אף קלפי אספנות משמשים לעיתים למשחקים שונים.
אלברט גטרסון

ביוגרפיה

גטרסון נולד באנדובר, ורמונט. הוא בעל תואר מהנדס מאוניברסיטת ורמונט.

אלוף אולימפי

באולימפיאדת סטוקהולם (1912) זכה גטרסון במדליית זהב בקפיצה לרוחק בשיא אולימפי ושיא אמריקה חדש של 7.60 מטר, ס"מ פחות משיא העולם של פיטר אוקונור מאירלנד, לפני קלווין בריקר מקנדה (7.21 מטר) ויאורג אברג משוודיה (7.18 מטר).
לאחר שפרש מספורט תחרותי, עבד גטרסון לראשונה כמהנדס בחברת ג'ונס ולמסון מכונות, ואחר כך עבד בתעשיית הנפט בשנים 1950-1925. בשנים 1963-1950 שימש כנשיא חברת כלי עבודה לאבג'וי, שהוקמה על ידי הדוד שלו.
אפיק ניסים

קריירה

כאשר היה בן 7 הצטרף ניסים למחלקת הנוער של מכבי ראשון לציון. במקביל למשחקו בקבוצה, נמנה ניסים בסגל נבחרת העתודה שזכתה במקום השני באליפות אירופה בשנת 2000, ובזכות כך נחשב לאחד מהשחקנים המבטיחים של הכדורסל הישראלי. לאחר שראשון לציון ירדה לליגת המשנה ב-2002, עבר ניסים להפועל חיפה רמת השרון.
ב-2004 עבר ניסים לשטרסבורג הצרפתית. כבר בעונתו הראשונה בקבוצה, זכה ניסים עם הקבוצה באליפות הליגה הצרפתית לעונת 2004/05 לאחר ניצחון בפיינל-פור על נאנסי, בה שיחק מאיר טפירו. בכך, עזר לה להעפיל ליורוליג. בזכות פועלו בקבוצה נבחר ניסים על ידי אתר האינטרנט "יורובאסקט" כאחד מחמשת הכדורסלנים החדשים והמצטיינים של העונה. למרות ההצלחה בצרפת, ויתר ניסים על השתתפות ביורוליג, הטורניר המוביל באירופה, והצטרף ללוקטומטיב רוסטוב הרוסית. בזמנו בקבוצה קלע 10.5 נקודות למשחק בממוצע. ניסים לא נשאר זמן רב ברוסיה, ועבר באמצע העונה לאוקראינה, לקבוצה בי.סי. קייב, שהייתה אז אלופת המדינה ושבצוותה היו מספר ישראלים נוספים. ניסים הוביל את הקבוצה במשחק החשוב בעונה מול מוליכת הטבלה עם 24 נקודות, ומאוחר יותר הגיע עם קבוצתו לסדרת הגמר של הפלייאוף האוקראיני ולפיינל-פור היורוצ'לנג'.
ביולי 2006, עקב בעיות כלכליות בקבוצה, נפרדה הקבוצה מניסים והוא חזר לשטרסבורג. אף על שקבע שיא אישי של נקודות למשחק בגביע יול"ב בכך שקלע 21 נקודות ברבע הגמר, זו הייתה עונה לא מוצלחת, וניסים סיים עם 11 נקודות למשחק בממוצע. עקב אי שביעות הרצון משכרו בנוסף להתקשות בקליעה, הועלתה האפשרות שניסים יעבור לשחק לספרד. למרות זאת, נשאר ניסים בצרפת. בעונה שלאחר מכן שיפר את יכולת המסירה שלו, מה שהתבטא בשלושה אסיסטים למשחק בממוצע. בפברואר 2008 נפצע בשריר הירך ונאלץ להחמיץ חודש של משחק.
ב-11 ביולי חתם ניסים בפרימה ורולי מהליגה השנייה באיטליה.
את עונת 2011 סיים בקבוצת נימברוק הצ'כית תחת שרביטו של המאמן הישראלי ננו גינזבורג, והוביל אותה לאליפות הליגה. באליפות אירופה בכדורסל 2011 היה חלק מהסגל הסופי של נבחרת ישראל, ולאחר טורניר אישי מוצלח חתם בקבוצה הרוסית יניסיי קרסנויארסק. ב-8 בינואר 2012 חתם בקבוצה הסלובנית קרקה נובו מסטו ואיתה זכה באליפות הליגה הסלובנית. ב-8 באוקטובר 2012 חתם בהפועל אילת. בשנת 2014 היה שותף להפסד קבוצתו בגמר גביע המדינה למכבי תל אביב, תוך שהוא קלע 11 נקודות בגמר.  
באוגוסט 2018 שוחרר אפיק ניסים מהפועל אילת.
בקיץ 2018 חתם ניסים בהפועל ירושלים כשחקן אימונים.
ניסים השתתף במשחקי הנבחרת הלאומית של ישראל לאורך הקריירה, ואף הצטיין בחלקם. הוא זכה עם נבחרת הקדטים במדליית ארד באליפות אירופה בשנת 1997 ובמדליית כסף עם העתודה באליפות אירופה בשנת 2000. אולם, ניסים מיעט לשחק במדי הנבחרת בשנים שלאחר מכן, ועקב בקשותיו להשתחרר מן הזימונים לנבחרת מספר רב של פעמים, נמתחה עליו ביקורת באמצעי התקשורת.
בנובמבר 2018 חתם באליצור יבנה
אל-כרמל

מיקום

הכפר ממוקם במקומה של "חירבת אל-כרמל", כפר בת של הכפר הפלסטיני הגדול באזור - יטא. במפקד האוכלוסין שנערך בימי המנדט הבריטי בשנת 1931 היישוב לא היה קיים. בסקר מיפוי מטעם הצבא הבריטי שנערך בשנת 1944 נכתב כי במקום מצויה "חורבה".  במפקד האוכלוסין שנערך על ידי ממלכת ירדן בנובמבר 1961 היה מספר התושבים 146. במפקד הישראלי משנת 1967 ירד מספר התושבים ל-76 נפש. כיום, כאמור, מספרם 2,934 תושבים.
גורם חשוב שהייתה לו השפעה על מיקומו של היישוב בעבר היה המעיין -  עיון אל-כרמל - מצפון לחורבה. בשוליו של מכתש טבעי נובעים כמה מעיינות נקרה קטנים שניקזו מימיהם לבריכת ביטון שנבנתה על ידי שלטונות המנדט הבריטי. כיום הבריכה מלאה מי גשם - מכוסה ירוקת - ומהווה מקום שתייה לעדרי הצאן. המעיינות מטפטפים משכבות חוואר מתקופת הטורון - כמו מעיינות אחרים מסוג זה בהרי חברון.

תולדות המקום

מדרום למעיין מתנשאת חורבה בולטת: שרידי כנסייה מהתקופה הביזנטית ומגדל צלבני קדום. מחלקת העתיקות הירדנית מצאה מדרום ליישוב שרידים של שתי כנסיות נוספות, המעידות על קהילה נוצרית גדולה כאן בתקופה הביזנטית
בתקופות הרומית, ביזנטית וגם בתקופה צלבנית היה לבסיס צבאי, מינהלי וכלכלי  חשוב - יחד עם היותו צומת דרכים חשוב.
אלה ברווה

אָלָה בּרֶוֶוה (בכתב לטיני: alla breve) הוא משקל מוזיקלי זוגי פשוט (כלומר בעל שתי פעמות) שבו הפעמה באה על כל תו של חצי. כשבכל תיבה יש שני חצאים חתימת הזמן היא  כלומר שתי פעמות של חצי בתיבה. סימון שקול לאלה ברווה הוא , כלומר האות C עם קו אנכי באמצעה. משמעות השם באיטלקית היא בסגנון ברווה. ברווה הוא התו עם ערך הזמן של שני שלמים, שהיה הקצר (breve באיטלקית) שבתווים בשיטת התווים המנסורלית שהייתה נהוגה במאות ה13-16. זאת להבדיל מהמשקל הנפוץ שבו בכל תיבה ארבע פעמות של רבעים, והמסומן ב  או .

שימוש באלה ברווה

אלה ברווה קשור בבצוע זריז יותר של המוזיקה. כפי שניתן לראות בדוגמה שלהלן, כאשר המוזיקה היא מהירה מצטברים יותר תווים קצרים בכל תיבה - דבר המקשה מעט על קריאתה. שיכתוב התווים למשקל אלה ברווה יפחית את התווים בכל תיבה ויקל על קריאתה.
 
כמו כן, בצוע או ניצוח על תווים קיימים במשקל אלה ברווה יגרום להכפלת המהירות או לפחות להאצתה, כיוון שכל פעמה תכסה מרווח תווים רב יותר (חצי במקום רבע). לכן בצוע אלה ברווה נפוץ למשל במצעדים.

ההיסטוריה של הסימון אלה ברווה

סימני התווים המוקדמים התפתחו במסדרים דתיים נוצרים ולכן קיים רקע דתי לחלק מהם. כך, המשקל המשולש (בעל שלוש פעמות) נקרא המשקל המושלם בגלל הקישור לשילוש הקדוש ולכן סומן בעיגול, ללא התחלה או סוף. המשקל הזוגי (בעל שתי פעמות) נקרא המשקל החסר ולכן סומן בעיגול פתוח . סימן זה עדיין בשימוש אך משמעותו השתנתה לסמן את המשקל הנפוץ . קו אנכי באמצע העיגול הפתוח  "חותך" את המשקל ל - כלומר לאלה ברווה.
כפר קדם

כפר קדם הוא אתר תיירות המשחזר את החיים בגליל לפני 2,000 שנה, בתקופת המשנה וממוקם על כביש 77 בסמוך למחלף המוביל. האתר הוקם בשנת 1992 תשנ"ב ביישוב הושעיה, על ידי מנחם גולדברג. שטחו כולל כ-15 דונם של צמחי ועצי ארץ ישראל.
כפיר דמרי

ביוגרפיה

כפיר נולד באלפי מנשה. הוא החל את לימודי התוכנה כבר בבית הספר היסודי, בגיל 6 התחיל תכנת ובגיל 11 כבר כתב את הווירוס הראשון שלו.
כפיר הוא בוגר תיכון הנדסאים, אשר שירת כקצין ביחידה 8200 של חיל המודיעין, בתחום הסייבר.
לאחר שחרורו מצה"ל ב־2006 למד לתארים B.Sc ו M.Sc בהנדסת מערכות תקשורת באוניברסיטת בן-גוריון בנגב.
בשנת 2010 ייסד ביחד עם יריב בש ויהונתן ויינטראוב את SpaceIL כחלק מתחרות בין לאומית של Google Lunar X PRIZE.
בעמותת SpaceIL החליטו שמלבד ההישג המדעי – טכנולוגי, ברצונם גם לעודד ילדים בישראל ובעולם היהודי להיות מדענים ומהנדסים ובכך לדרבן חדשנות בעתיד ובעיקר חדשנות בישראל.
בתהליך זה גמלה בליבם החלטה לנצל את המיזם כהזדמנות לעודד את הדור הצעיר להתעניין במדע, טכנולוגיה, הנדסה ומתמטיקה. החזון החינוכי אשר מטרתו ליצר "אפקט אפולו" קרם עור וגידים ולימים נקרא "אפקט בראשית".
במסגרת SpaceIL נאמו שלושת המייסדים בשנת 2013 בוועידת AIPAC.
בשנת 2014 הפך כפיר למייסד שותף בחברת Metapacket,
המספקת שירותי אבטחת מידע ומגינה על רשתות ארגוניות מרוגלות ותקיפות ייעודיות דרך הענן.
בשנת 2016 לקח חלק בקמפיין של "קשת" וקרן טראמפ - "הזדמנויות גדולות מתחילות בחמש יחידות", קמפיין שייעודו קידום לימודי חמש יחידות מתמטיקה, אשר שודר בערוץ 2.
באותה שנה נבחר יחד עם יריב ויונתן לרשימת 40 הצעירים המבטיחים מתחת לגיל 40.
בשנת 2017 הפך למייסד שותף, סמנכל תפעול ואסטרטגיה של Tabookey.
בשנת 2019 נבחר, יחד עם מוריס קאהן, להדליק משואה ביום העצמאות ה-71 של מדינת ישראל, כאות הערכה על תרומתו למיזם "בראשית".

פרסים, מלגות והוקרה

בשנת 2010 כפיר זכה בפרס הדיקן של אוניברסיטת בן-גוריון בנגב

חיים אישיים

כפיר מתגורר במתן ונשוי לדותן. השניים הורים לבן ובת.
במקביל ללימודי התואר כפיר היה גם מנהל ראשי בפורום הסטודנטים של אוניברסיטת בן-גוריון בנגב.
ביולי 2006 כפיר הגן על אתר הפורום מתקיפת סייבר בינ"ל, בעקבותיה זכה בגביע נשק המחץ הווירטואלי של BGU.
באוקטובר באותה השנה ובאותה מסגרת, הוביל את קמפיין החיבוקים הראשון, בו סטודנטים חילקו חיבוקים חינם לכל סטודנט שחפץ בחיבוק. (לימים קיבל את התואר המחבק הרשמי של הפורום לשנת 2006).
פוארטו דסאדו

היסטוריה

האירופאים הראשונים שהגיעו לאזור היו אנשי המשלחת של פרדיננד מגלן ב-1520.
ב-1586 הפריבטיר של תומאס קוונדיש האנגלי "דיזייר" (Desire, מילולית: תשוקה, חשק), ביחד עם שתי ספינות נוספות, נכנסו לשפך הנהר וחנו שם למספר ימים ואחרי כן המשיכו בדרכם. קוונדיש החליט לקרוא למעגן "פורט דיזייר" (Port Desire), על שם ספינת הדגל שלו. ב-1591 קוונדיש הנהיג משלחת נוספת של 5 ספינות, כשהפעם הוא פיקד על ספינה בשם "לסטר גליאון" ואילו ג'ון דייוויס פיקד על הדיזייר. לאחר שהמשלחת לא הצליחה לעבור את מצר מגלן "דייזייר" וספינה נוספת הצליחו לחזור לפורט דיזייר ב-20 במאי 1592 והמתינו שם לשאר הספינות. לאחר שאלו לא חזרו עד אוגוסט הם החליטו להמשיך במסעם, אך בעקבות מזג אוויר גרוע הם נאלצו להגיע לאיי פוקלנד.
ב-1670 הגיע לאזור ג'ון נרבורו (John Narborough) ותבע את האזור לממלכת אנגליה, אך לא נעשתה פעולה רצינית כלשהי כדי להבטיח את השליטה מול התביעה הספרדית לאזור.
ב-1780 אנטוניו דה ביידמה אי נרבאס (Antonio de Biedma y Narváez) הספרדי ייסד את ההתיישבות הראשונה באזור, אך היא ננטשה ב-1784. ב-1790 הוקם במקום מבצר על ידי החברה הימית המלכותית (Real Compañía Marítima) של קרלוס הרביעי, מלך ספרד. המבצר שימש כבסיס למשלחות שיצאו לצוד לווייתנים באזור עד שהוא ננטש ב-1806. בשלב הזה שם המקום כבר תורגם לספרדית - פוארטו דסאדו.
ב-1882 התבצע באזור סקר הידרוגרפי על ידי אנטוניו אונטו. הוא העביר את מסקנותיו למשרד הפנים הארגנטינאי, ולאחר שנמצא שהמקום מתאים להתיישבות העיר הוקמה ב-15 ביולי 1884.

כלכלה

כלכלת העיר מתבססת על דיג, תיירות והנמל של העיר, מהגדולים באזור.

תחבורה

פוארטו דסאדו נמצאת על מסלול הכביש הלאומי מספר 281 שמקשר אותה עם הכביש הלאומי מספר 3, העובר מבואנוס איירס ועד אושואיה בפרובינציית טיירה דל פואגו.
ססיל קלאוויי

ביוגרפיה

קלוואיי נולד בקייפטאון, דרום אפריקה והתחנך באנגליה, לפני שהפך לשחקן עבור חברת משחק נודדת.
אחיו של קלוואיי אלק התעסק גם כן במשחק וכמו כן גם בני דודיו כוכב הקולנוע אדמונד גוון וארתור צ'ייסי.
ניסה לפרוץ כקולנוען באוסטרליה עם הסרט שכתב "זה נעשה" לפני שהגיע להוליווד בשנות ה-30.
בשנות ה-40 הפך לשחקן מן המניין בהוליווד לאחר שהופיע בדרמות "אינטרמזו: סיפור אהבה", "המכתב", בקומדיות "התחתנתי עם מכשפה" בתפקיד אביה דניאל של ג'ניפר (ורוניקה לייק), "קחי מכתב, מותק" ובעיבוד הקולנועי לרומן "אנקת גבהים".
את תפקידיו גדולים בתחילת דרכו עשה קלוואיי בסרטים "הדוור מצלצל פעמיים" בתור ניק בעלה של קורה סמית' (לנה טרנר), "גברת פרקינגטון" בתפקיד אדוארד נסיך ווילס, "דיוקנה של ג'ני" בתפקיד מאתיוס ובפנטזיה "המזל של האירי" בה שיחק בתפקיד הלפרקון עליו הועמד לפרס אוסקר לשחקן המשנה הטוב ביותר.
המשיך להתפרסם בסרטו האחרון של ויקטור פלמינג "ז'אן ד'ארק" בתפקיד ז'אן לה מיסטר ובסרטו של ססיל ב. דה מיל "בלתי כבוש" בתפקיד ג'רמי לאב. 
בשנות ה-50 שיחק בדרמה הקומית "הארווי" בתור ד"ר וילי, בסרט המפלצות הבדיוני "המפלצת מ-20,000 התהומות" בתור ד"ר ת'ורגוד אלסון, במערבון "המורד הגאה" ובדרמות "מלודיה מופרעת" ו"בס הצעירה" בתור מר פרי המשרת של אן בוליין.
השתתף באמצע שנות ה-60 במותחן של רוברט אולדריץ' "שרלוט המתוקה" בתפקיד הבלש הארי וויליס ובסרטו של אוטו פרמינגר "הקרדינל".
קלוואיי רשם בשנת 1967 את ההופעה המפורסמת והמוערכת ביותר שלו בדרמה "נחש מי בא לסעוד" בתפקיד הכומר הקתולי מונסיונר ראיין, הופעה שזיכתה את קאלאווי במועמדות אוסקר שנייה.
הופיע כשחקן קולנוע בפעם האחרונה בשנת 1970 בסרטו של ריצ'רד ראש "המתבגרים".
קלוואיי נפטר ב-28 בפברואר 1973 בגיל 79 ממחלת טרשת העורקים בביתו שבהוליווד, היה נשוי לדורין אליזבת ג'וברת והיה אב לשני ילדים.
דייב רובישו

דייב רובישו (באנגלית: Dave Robicheaux) הוא דמות בדיונית של חייל לשעבר, חוקר פרטי לשעבר ובלש משטרה שהוא הפרוטגוניסט של סדרת ספרי מתח בלשיים פרי עטו של הסופר האמריקאי ג'יימס לי ברק. שניים מן הספרים אודות רובישו, "אסירי גן עדן" (Heaven's Prisoners) ו"אל תוך הערפל החשמלי עם מתי הקונפדרציה" (In the Electric Mist with Confederate Dead), עובדו לסרטי קולנוע בהם גילמו אלק בולדווין וטומי לי ג'ונס את דמותו של דייב רובישו.

ביוגרפיה דמיונית

דייוויד "דייב" רובישו נולד וגדל בניו-איבריה, לואיזיאנה. אמו, מיי גילורי, עזבה את משפחתה ונרצחה בעת שעבדה כיצאנית בידי אנשי משטרה מושחתים. אביו טבע למוות בעת שעבד על אסדת קידוח נפט. רובישו שירת בצבא ארצות הברית כלוטננט בחיל הרגלים ולחם במלחמת וייטנאם. בהמשך דרכו שירת כבלש משטרה במשטרת ניו אורלינס ועבד כחוקר פרטי. בשל המלחמה סבל רובישו מתסמונת פוסט טראומה ומהתמכרות לאלכוהול והימורים. אשתו הראשונה, אנני, נרצחה. והוא נישא בשנית לנזירה לשעבר בשם מולי. השניים מגדלים את בתם המאומצת, אלאפייר. לאורך סדרת הספרים הוא מתגלה כחוקר חד-מחשבה נחוש, וכאיש פעולה ובשעת הצורך אף איש אגרוף, וכצלף הבקיא היטב בשימוש באקדח קולט M1911.
רובישו נוהג להיעזר בחקירותיו בבלש הפרטי קליטוס "קליט" פרסל, שותפו לשעבר במחלק הרצח וחיל הנחתים האמריקני לשעבר.
משרד המשפטים של רוסיה

היסטוריה

משרד המשפטים של האימפריה הרוסית הוקם על ידי הקיסר אלכסנדר הראשון ב-8 בספטמבר 1802 ברפורמה הממשלתית שהוא קידם בזמנו. אז גם נוצר תפקיד שר המשפטים כששר המשפטים כיהן גם כגנרל-פרוקורור של האימפריה הרוסית.
בתקופת הצארים משרד המשפטים עסק במינוי שופטים ופיטורם ופיקח על פסיקותיהם. שר המשפטים הראשון היה גברייל דרז'אבין. ב-13 בדצמבר 1895 לאחריות משרד המשפטים הועבר מינהל הכלא הראשי. בעקבות מהפכת אוקטובר 1917, משרד המשפטים פורק.
המשרד הממשלתי לענייני משפט בברית המועצות הוקם בתחילה בשם "קומיסריון המשפטים העממי". ב-30 בינואר 1928 הוחלט ששר המשפטים יכהן גם כתובע וגם כיו"ר בית המשפט העליון. ב-1936 הפרקליטות הופרדה מהמשרד והפכה לארגון נפרד.
משרד המשפטים של הפדרציה הרוסית הוקם ב-23 בדצמבר 1991, לשר המשפטים הראשון של הפדרציה הרוסית מונה ניקולאי פיודורוב.
עקרון החיבור

עקרון החיבור הוא עקרון יסודי בקומבינטוריקה המופיע בצורות שונות בתחומים רבים במתמטיקה. העקרון קובע כי אם יש קבוצה אחת של \ n עצמים וקבוצה שנייה של \ m עצמים אחרים, אז מספר העצמים בשתי הקבוצות יחדיו שווה לסכום \ n+m.

קומבינטוריקה

בניסוח פורמלי עקרון החיבור קובע כי אם בקבוצה סופית \ A יש \ n איברים ובקבוצה סופית \ B יש \ m איברים, והקבוצות A ו-B זרות, אז באיחוד \ A\cup B יש \ n+m איברים. או בסימון מקובל: \ |A \cup B| = |A| + |B|. ניתן להוכיח את עקרון החיבור באינדוקציה בהסתמך על הגדרת החיבור במערכת פאנו.
באינדוקציה מכלילים את עקרון החיבור למספר כלשהו של קבוצות. אם הקבוצות \ A_1, A_2, \ldots , A_n סופיות וזרות בזוגות, אז \ \biggl|\bigcup_{i=1}^n A_i\biggl| = \sum^n_{i=1} |A_i|.
הכללה נוספת של עקרון החיבור היא למקרה שהקבוצות אינן בהכרח זרות. במקרה כזה על סמך החלוקה של \ A \cup B לקבוצות הזרות A-B, B-A, A\cap B (ראו הפרש וחיתוך) ועל סמך עקרון החיבור, מתקבל: \ |A \cup B| = |A|+|B|-|A \cap B|.
מצירוף שתי ההכללות מתקבל עקרון ההכלה וההפרדה הקובע את מספר האיברים באיחוד כלשהו של מספר קבוצות סופיות.

תורת הקבוצות

בתורת הקבוצות משתמשים בעקרון החיבור כדי להגדיר פעולת חיבור בין עוצמות. עוצמות סופיות הן מספרים טבעיים ולכן הסכום שלהן תואם את עקרון החיבור. לכן טבעי להכליל את עקרון החיבור כך שיגדיר גם סכום של עוצמות אינסופיות:  |A|+|B| := |A \cup B|, כאשר A ו-B זרות. ההגדרה אינה תלויה בבחירת נציגים כל עוד נבחרות קבוצות זרות (מה שתמיד ייתכן). הנוסחה הכללית למקרה שהקבוצות אינן זרות תקפה גם היא.
בהכללה, הסכום של קבוצה כלשהי של עוצמות מוגדרת לפי: \sum_{i \in I} |A_i| := \biggl|\bigcup_{i \in I} A_i \biggr| , כשהקבוצות הנציגות זרות בזוגות.

תורת המידה

אם לוקחים קטע ממשי באורך n ומחברים אותו לקטע באורך m הממשיך מהקצה שלו, מתקבל קטע באורך n+m (בהנחה כי נקודת החיבור מתיישבת טוב). באופן כללי יותר, חיבור של שני קטעים זרים צריך לתת קבוצה חדשה שמידתה היא סכום המידות של הקטעים. זוהי תכונה יסודית שמצופה שכל פונקציית מידה תקיים אותה (ואף שתקיים סיגמא-אדיטיביות). באופן כללי, פונקציה \mu ממשפחה של קבוצות לחבורה חיבורית נקראת אדיטיבית, אם \mu(A \cup B) = \mu(A)+\mu(B), לכל A ו-B זרות.
בפרט, עקרון החיבור למידת הסתברות קובע שלכל שני מאורעות זרים A ו-B, ההסתברות ש-A יקרה או B יקרה היא הסכום של ההסתברויות המתאימות.